John Foley var som ansat med den dag, da man i IT- og Telestyrelsen fik den første antydning af, at de stod over for en afgørende forandring: Deres civile jobs i styrelsen skulle byttes ud med en tilværelse i militærets hemmelige spiontjeneste.

Da statsminister Helle Thorning-Schmidt kom ned fra Det Sorte Tårn med grundlaget for en ny regering 3. oktober 2011, var der en detalje i papirerne, som fik betydning for John Foley og hans kolleger: Deres arbejdsplads, IT- og Telestyrelsen, skulle nedlægges. Opgaverne og medarbejderne skulle fordeles i fire andre ministerier. Foley og hans 23 nærmeste kolleger skulle til Forsvarsministeriet.

Den kongelige resolution, som udnævnte den nye S-R-SF-regering, flyttede »ressortansvaret for sager vedrørende beskyttelse af kritisk it-infrastruktur samt statens varslingstjeneste for internettrusler GovCert« til Forsvarsministeriet.